b'\n_START_ARTICLE_\nRabia el-Adevijja\n_START_PARAGRAPH_\nR\xc4\x81bi\xca\xbba al-\xca\xbbAdawiyya al-Qaysiyya (arap. \xd8\xb1\xd8\xa7\xd8\xa8\xd8\xb9\xd8\xa9 \xd8\xa7\xd9\x84\xd8\xb9\xd8\xaf\xd9\x88\xd9\x8a\xd8\xa9 \xd8\xa7\xd9\x84\xd9\x82\xd9\x8a\xd8\xb3\xd9\x8a\xd8\xa9) Rabia od Basre (717.\xe2\x80\x93801.) bila je sufijska u\xc4\x8diteljica iz 8. stolje\xc4\x87a._NEWLINE_Rabija je ro\xc4\x91ena oko 717. godine u gradu Basri, u Iraku. U rodnom gradu je provela najve\xc4\x87i dio \xc5\xbeivota, najprije kao \xc4\x8duvena svira\xc4\x8dica na flauti, a potom kao duhovni u\xc4\x8ditelj. \xc5\xbdivot joj je bio obilje\xc5\xbeen molitvama, osamom, duhovnim pjesni\xc5\xa1tvom i kontemplacijom. Rabija je podigla naslje\xc4\x91enu asketsku tradiciju do nove dimenzije kroz strastveni ljubavni misticizam. Ona je usvojila pojam ljubavi (ar. jiubb) kao najvi\xc5\xa1i pojam svog misti\xc4\x8dkog iskustva i potrage za Istinom. Njena ljubav prema Bogu bila je apsolutna i ekskluzivna u odnosu na sve drugo, ne dopu\xc5\xa1taju\xc4\x87i prostor niti za strah od pakla niti za \xc5\xbeelju za rajem niti za mr\xc5\xbenju prema Sotoni. Dogmatska odre\xc4\x91enja Raja i Pakla Rabija je smatrala "zastorima" koji prije\xc4\x8de pogled hodo\xc4\x8dasnika da gleda Boga \xc5\xbeivoga. Molitva Rabie al-Adawiyye bila je: "O Bo\xc5\xbee, ako te obo\xc5\xbeavam iz straha od pakla, tada daj neka u paklu izgorim, ako te obo\xc5\xbeavam radi nade u raj, onda mi ga ne daj. No ako te obo\xc5\xbeavam zarad tebe samoga, ne ustegni od mene svoju vje\xc4\x8dnu krasotu!" _NEWLINE_Ona sama iza sebe nije ostavila pisanih tragova. Za njen \xc5\xbeivot se vezuju mnoge duhovne pri\xc4\x8de koje je ponekad te\xc5\xa1ko razlu\xc4\x8diti od legende. Njen uticaj je rastao kroz popularne i ma\xc5\xa1tovite anegdote o njenom \xc5\xbeivotu, koje su kru\xc5\xbeile i bile zapisivane. Tako npr, kad su Rabiju zvali da iza\xc4\x91e iz svoje ku\xc4\x87e i "posvjedo\xc4\x8di o \xc4\x8dudima Bo\xc5\xbejeg stvaranja", njen odgovor je bio: "U\xc4\x91i u ku\xc4\x87u i pogledaj ih", tj. u\xc4\x91i u samo srce kontemplacije jednosti koja je iznad mnogostrukosti stvarnosti._NEWLINE_Rabija je preminula u dubokoj starosti u Basri 185/801 godine.'